Document ID: /roh_data/filtered/fineweb-2-filterrobots_roh.jsonl.gz/51760

Stefan Hubert ha triumfà en in temp da 1:19.56 uras ed è uschia stà bunamain quatter minutas pli spert che Urs Jenzer da Frutigen che veva gudagnà la sonda il maraton da trail Transruinaulta da Glion a Tusaun. Cumplettà il podest sco terz ha l’indigen Gian-Luca Michael da Ziràn.
Sabine Reiner ch’è sco ses um Stefan Hubert sa participada per l’emprima giada al Transviamala ha triumfà en in temp da 1:32.37 uras. La spezialista da cursas da distanza e cursas da muntogna è uschia stada bunamain 10 minutas pli sperta che Tamara Rimann da Son Gagl. Terza è vegnida Elisa Marini da Tavau Clavadel.
La cursa curta dal Transviamala sur 11,5 kilometers ha gudagnà tar il umens il mattadur local Sandro Michael da Ziràn e tar las dunnas Carla Wohler ch’ha battì en in sprint final sia sora schumellina Gianna Wohler. Las duas Grischunas abiteschan dapi intgins onns cun la famiglia a Spiez en il chantun Berna.
Urs Jenzer e Katja Zwiker van cun la curuna
Il nov retg da las chavorgias sa numna Urs Jenzer. Il currider da Spiez da 51 onns ha gudagnà la cumbinaziun dal Transruinaulta e Transviamala, quai a moda suverana. Jenzer è stà per l’emprima giada a la partenza a las cursas da Glion a Tusaun respectiv da Tusaun a Donat. Tar las dunnas daventa Katja Zwiker la nova regina da las chavorgias. Ella era vegnida segunda en la cursa Transruinaulta sur 42 kilometers e terminà la cursa Transviamala sco 5avla.